 పౌరాణిక చిత్రంతో అక్కినేని నాగేశ్వరరావు కెరీర్ ప్రారంభమైనా, ఆ తర్వాత ఆయన జానపద చిత్రాలతోనే పేరు గడించారు. ‘బాలరాజు’, ‘కీలుగుర్రం’, ‘ముగ్గురు మరాఠీలు’ ‘సువర్ణసుందరి’ తదితర జానపద చిత్రాలు ఆయనకు మంచి గుర్తింపు తెచ్చాయి. వాటిలో ‘అల్లావుద్దీన్ అద్భుతదీపం’ ఒకటి. ఎన్టీఆర్ చిత్రం ‘చండీరాణి’ తర్వాత తెలుగు, తమిళ, హిందీ భాషల్లో రూపుదిద్దుకొన్న సినిమా ఇదే. అంతేకాదు కశ్మీర్లో షూటింగ్ జరుపుకొన్న తొలి తెలుగు సినిమా కూడా ‘అల్లావుద్దీన్ అద్భుతదీపం’ కావడం ఓ విశేషం. పాటలు, కొన్ని సన్నివేశాల చిత్రీకరణ కోసం పదిహేను రోజుల పాటు కశ్మీర్లో ఉన్నారు అక్కినేని, ఈ చిత్రకథానాయిక అంజలీదేవి. ఈ సందర్భంగా ఆయనకు మశూచి వ్యాధి సోకి, ముఖం నిండా మచ్చలు ఏర్పడ్డాయి. ఎదుగుతున్న దశలో ఇలా జరగడం అక్కినేనిని ఆందోళనకు గురి చేసింది. ముఖం ఇలా మచ్చలతో ఉంటే భవిష్యత ఏమిటనే భయం కూడా మొదలైంది. ‘ ఈ మచ్చలు పోవాలంటే ఏం చెయ్యాలి?’ అని డాక్టర్లను అడిగారాయన. ‘ఆపరేషన్ చేసి మచ్చల్ని పోగొట్టవచ్చు. అయితే యాసిడ్ వంటి ద్రవంతో ముఖాన్ని కడగాలి. ఆ బాధని మీరు తట్టుకోలేరేమోనని ఆలోచిస్తున్నాం’ అని డాక్టర్లు చెప్పారు. ‘ఎలాంటి బాధ అయినా భరిస్తాను. ఆపరేషన్ చేయండి. సందేహించకండి’ అన్నారు అక్కినేని. ఆయన మనోధైర్యాన్ని మెచ్చుకొంటూ డాక్టర్లు ఆపరేషన్ చేశారు. దీని వల్ల షూటింగ్ కొన్ని రోజులు ఆలస్యమైనా అక్కినేని మాములు మనిషి కాగలిగారు. ‘అల్లావుద్దీన్ అద్భుతదీపం’ చిత్రంలో జాఫర్గా అక్కినేని, మాంత్రికునిగా ఎస్వీరంగారావు నటించారు. ఆ చిత్రం షూటింగ్ సందర్భంగా వారిద్దరు దిగిన ఓ ఫొటోని ఇక్కడిస్తున్నాం. ఈ చిత్రం 1957 ఏప్రిల్ 13న విడుదలైంది. అంటే మొన్నటి శుక్రవారానికి 60 ఏళ్లు పూర్తయ్యాయన్న మాట.
 pouraanika chitramtho akkineni nageshwararao kereer praarambhamainaa, aa tarvaata aayana jaanapada chitralatone paeru gadinchaaru. ‘balaraju’, ‘keelugurram’, ‘mugguru maraateelu’ ‘suvarnasundari’ taditara jaanapada chitraalu aayanaku manchi gurtimpu tecchaayi. vaatilo ‘allavuddin adbhutadeepam’ okati. ntr chitram ‘chandiiraani’ tarvaata telugu, tamila, hindi bhaashallo roopudiddukonna sinima ide. antekaadu kashmeerlo shooting jarupukonna toli telugu sinima kuudaa ‘allavuddin adbhutadeepam’ kaavadam oo visesham. paatalu, konni sannivesaala chitreekarana kosam padihenu rojula paatu kashmeerlo unnaaru akkineni, ee chitrakathaanaayika anjaleedevi. ee sandarbhamgaa aayanaku masuchi vyaadhi soki, mukham ninda machalu erpaddai. edugutunna dasalo ilaa jaragadam akkinenini aandolanaku guri chesindi. mukham ilaa machalatho unte bhavishyata emitane bhayam kuudaa modalaindi. ‘ ee machalu povalante yem cheyyali?’ ani daaktarlanu adigarayana. ‘aperation chesi machalni pogottavachhu. ayithe yasid vanti dravamtho mukhanni kadagali. aa badhani meeru tattukoleremonani alochistunnam’ ani daaktarlu cheppaaru. ‘elanti baadha aina bharistaanu. aperation cheyandi. sandehinchakandi’ annaru akkineni. aayana manodhairyaanni mecchukontu daaktarlu aperation chesaru. deeni valla shooting konni rojulu aalasyamainaa akkineni maamulu manishi kaagaligaaru. ‘allavuddin adbhutadeepam’ chitramlo jafarga akkineni, maantrikunigaa esveeramgaaraavu natinchaaru. aa chitram shooting sandarbhamgaa vaariddaru digina oo photoni ikkadistunnam. ee chitram 1957 epril 13na vidudalaindi. ante monnati sukravaaraaniki 60 ellu puurtayyaayanna maata.